**OPIS AKTIVNOSTI EKSPERTA U OKVIRU POSTUPKA NABAVKE USLUGA**

**PROJEKAT:** „Unapređenje okvira za održivo srednje stručno obrazovanja s fokusom na zelenu transformaciju“

**USLUGA:** **Izrada metodologije istraživanja i** provođenje situacijske analize, iz koje će u konačnici proizaći preporuke eksperta, u pogledu potencijala zelene transformacije u obrazovnom sektoru i privatnom sektoru u Zeničko-dobojskom kantonu

**OSNOV NABAVKE:** OUTPUT 2.2 Projektnog prijedloga i Budžet-Annex 1, budžetska linija 2-External services, podbudžetska linija 2.3-angažman eksperta za provođenje situacijske analize u pogledu potencijala zelene transformacije

**1. Kontekst**

1. **Kratke informacije o projektu**

U okviru grant ugovora zaključenog sa Deutsche Gesellschaft für Internationale Zusammenarbeit (GIZ) GmbH u sklopu projekta „Održivi ekonomski razvoj i promocija zapošljavanja u Bosni i Hercegovini“ koji finansiraju Njemačko Savezno ministarstvo za ekonomsku saradnju i razvoj (Bundesministerium für wirtschaftliche Zusammenarbeit - BMZ) i Švicarska agencija za razvoj i saradnju (Swiss Agency for Development and Cooperation – SDC) Privredna komora Zeničko-dobojskog kantona implementira projekat „Unapređenje okvira za održivo srednje stručno obrazovanja s fokusom na zelenu transformaciju“ (u daljem tekstu: Projekat).

Projekat se implementira u periodu od januara 2024. do januara 2026.godine.

Generalni cilj Projekta je dalji razvoj i integracija elemenata dualno organizovanog obrazovanja u sistem srednjeg stručnog obrazovanja i obuke (u daljem tekstu: SSO) Zeničko-dobojskog kantona, s fokusom na zelenu transformaciju. Specifični ciljevi projekta obuhvataju sljedeće: uspostavu metodologije i procedure prikupljanja i analiziranja podataka u vezi sa SSO, te provođenje studije praćenja (tzv. Tracer study) na godišnjem nivou; ozelenjavanje ishoda učenja; razvoj okvira za sistemsku integraciju mentora praktične nastave kod privrednih subjekata i master trenera; povećanje interesa privrednih subjekata za učešće u praktičnoj nastavi; podizanje svijesti javnosti o dualno organizovanom obrazovanju sa posebnim fokusom na zelenu transformaciju.

Dugoročno, kao rezultat poboljšanog sistema SSO, očekivan je doprinos većoj zapošljivosti mladih u ZDK, te osiguranje kvalifikovane radne snage neophodne za održiv ekonomski razvoj zemlje.

1. **Pozadina angažmana eksperta za provođenje situacijske analize u pogledu potencijala zelene transformacije u nastavnim planovima i programima identificiranog zanimanja**

Tranzicija ka zelenoj ekonomiji i održivom razvoju trenutni je globalni prioritet. Zelena ekonomija teži minimiziranju ekoloških rizika i ograničenja, naglašavajući ekološku održivost, ekonomsku isplativost i socijalnu inkluziju. Fokus je na smanjenju emisija, usvajanju principa cirkularne ekonomije, smanjenju zavisnosti od neobnovljivih resursa, prelasku na obnovljivu energiju te očuvanju biološke raznolikosti i ekosistema.

Bosna i Hercegovina se trenutno nalazi u ranim fazama ove tranzicije, suočavajući se sa nekoliko izazova. Ključni problemi uključuju nedostatak sveobuhvatnih podataka o potrebnim kompetencijama, ograničenu svijest među ključnim akterima a te odsustvo sistematičnog pristupa razvoju i integraciji kako osnovnih tako i tehničkih-specifičnih kompetencija za zelenu tranziciju u nastavnim planovima i programima. Rješavanje ovih izazova zahtijeva sinergijsko djelovanje koje uključuje nadležne institucije, srednje stručne škole i predstavnike privatnog sektora.

Srednje stručno obrazovanje ima značajnu ulogu u ovoj tranziciji. Od vitalnog je značaja osposobiti učenike sa tzv. zelenim kompetencijama koje traži tržište rada. U okviru projekta planirane su aktivnosti koje bi trebale doprinijeti ovoj tranziciji, a prvi korak je izrada međusektorskih zelenih kompetencija i ishoda učenja, baziranih na potrebama privatnog sektora.

U tu svrhu, u okviru Projekta, realizovana je aktivnost „Analiza situacije i identifikacija ključnih zelenih kompetencija među zanimanjima zelene transformacije“ u okviru koje je izrađen dokument „Izvještaj o zelenim kompetencijama“, te je formirana radna grupa na nivou BiH, koja će raditi na izradi zelenih međustrukovnih ishoda učenja, primjenjivih na sva zanimanja.

Ovi ishodi su ključni za razvoj radne snage koja nije samo ekološki osviještena, već i prilagodljiva promjenjivim potrebama privrede, globalno konkurentna i sposobna suočiti se sa ekološkim izazovima u okviru različitih profila koji se školuju kroz srednje stručno obrazovanje.

Kao naredni korak, sa ciljem razvoja ishoda učenja specifičnih za određeno zanimanje, potrebno je razviti tzv. "Zelene ishode učenje specifične za jedno odabrano zanimanje“.

S tim u vezi, u okviru Projekta, angažovat će se ekspert, koji će provesti sistematičnu analizu na nivou ZDK, s ciljem donošenja odluke, bazirane na činjenicama, o tome za koje konkretno zanimanje trebaju biti razvijeni specifični zeleni ishodi učenja. Dakle, **finalni cilj analize je izvršiti odabir zanimanja i škole za stručno obrazovanje i obuku za integraciju zelenih ishoda učenja.**

Uključivanje privatnog sektora u planiranje projektne aktivnosti obogatit će proces i osigurati da se zahtjevi i potrebe privatnog sektora uzmu u obzir na adekvatan način.

U konačnici integracija zelenih ishoda učenja u nastavni plan i program identificiranog zanimanja osigurati će to da su učenici srednjih stručnih škola dobro pripremljeni za poslove u granama privrede koje razumiju značaj održivosti i odgovornosti prema okolišu, te će prilikom zaposlenja, obzirom da su razvili vještine koje odgovaraju onima koje su potrebne zelenijoj ekonomiji, isti biti konkurentniji kod poslodavaca u tim sektorima.

**2. Lista i opis aktivnosti angažovanog eksperta**

U okviru planiranog angažmana ekspert je dužan **izraditi metodologiju istraživanja i** provesti situacijsku analizu, iz koje će u konačnici proizaći preporuke angažovanog eksperta, u pogledu potencijala zelene transformacije u u obrazovnom sektoru i privatnom sektoru u Zeničko-dobojskom kantonu (u daljnjem tekstu naziv: situacijska analiza u pogledu potencijala zelene transformacije u ZDK). S tim u vezi, od eksperta se očekuje da izvrši sljedeće ključne aktivnosti i da postigne planirane rezultate, ali ne isključivo dole navedene:

|  |  |  |  |
| --- | --- | --- | --- |
| **AKTIVNOST** | **OPIS AKTIVNOSTI** | **REZULTAT** | **VREMENSKI OKVIR AKTIVNOSTI** |
| **1. Učešće na radnim sastancima u cilju postizanja dogovora oko metodologije rada** | Na samom početku angažmana neophodno je da se ekspert upozna sa do sada realizovanim Projektnim aktivnostima i izrađenim dokumentima u oblasti zelene transformacije, te će s tim u vezi biti organizovani radni sastanci sa ključnim predstavnicima projektnog tima i po potrebi ekspertom angažovanim za prethodno realizovanu aktivnost „Analiza situacije i identifikacija ključnih zelenih kompetencija među zanimanjima zelene transformacije“.  Privredna komora ZDK je u obavezi ekspertu učiniti dostupnim sve do sada izrađene dokumente i saznanja u ovoj oblasti u okviru Projekta. | Uspostavljena osnova i postignut dogovor u vezi metodologije rada za izradu situacijske analize u pogledu potencijala zelene transformacije u ZDK | Juli 2024. |
| **2. Prijedlog metodologije rada s ciljem provođenja situacijske analize u pogledu potencijala zelene transformacije u ZDK** | Potrebno je da angažovani ekspert predloži plan rada sa metodologijom i vremenskim okvirom, uz pomoću kojeg će se kroz adekvatne načine i postupke u konačnici doći do situacijske analize u pogledu potencijala zelene transformacije u ZDK. Neophodno je da metodologija sadrži najmanje desk research i konsultacije sa relevantnim institucijama (npr. privatnim sektorom, obrazovnim institucijama, nadležnim ministarstvom i kantonalnom službom za zapošljavanje,itd..). Ukoliko metodologija bude uključivala i određene upitnike, isti trebaju biti kreirani i upućeni ka privrednim subjektima i školama. Prijedlog metodologije rada koja uključuje, pored gore navedenih i druge aktivnosti, dostavlja se Privrednoj komori ZDK na odobrenje i usaglašavanje. | Izrađen plan rada sa metodologijom i vremenskim okvirom s ciljem provođenja situacijske analize u pogledu potencijala zelene transformacije u ZDK.  Napomena: ovaj dokument ne treba biti duži od 2-3 stranice. | Juli/Avgust 2024. |
| **3. Istraživanje relevantnih dokumenata (desk research)** | Potrebno je da ekspert provede desk research koji će uključivati detaljno upoznavanje sa dokumenatima, preporukama i standardima pobrojanim pod tačkom 2. već izrađenog dokumenta „Izvještaj o zelenim kompetencijama“, zatim upoznavanje sa rezultatima i zaključcima provedenog istraživanja, te upoznavanje sa dokumentima relevantnim za ZDK (npr. Strategija razvoja malih i srednjih preduzeća  grada Zenice za period 2021-2027. godina, Strategija razvoja Zeničko-dobojskog kantona za  period 2021. – 2027. godina, NPP-ovi relevantni za ZDK, standardi zanimanja itd..). Također, ekspert može, pored gore pobrojanih, predložiti dodatnu listu dokumenata koji mogu biti od značaja za provođenje situacijske analize u pogledu potencijala zelene transformacije u ZDK, a koja treba biti odobrena od strane Privredne komore ZDK. | Izrađena lista dokumenata relevantih za provođenje situacijske analize u pogledu potencijala zelene transformacije u ZDK | Juli/Avgust 2024. |
| **4.****Provođenje situacijske analize** **u pogledu potencijala zelene transformacije u ZDK na temelju koje će se izvršiti odabir zanimanja i škole za stručno obrazovanje i obuku za integraciju zelenih ishoda učenja** | Za uspješno provođenje situacijske analize u pogledu potencijala zelene transformacije u ZDK potrebno je da angažovani ekspert uspostavi direktan kontakt relevantnim institucijama (npr. Ministarstvom za obrazovanje, nauku, kulturu i sport ZDK, Pedagoškim zavodom ZDK, srednjim stručnim školama, privatnim subjektima na području ZDK, Službom za zapošljavanje ZDK itd..)  Zadatak eksperta je da detaljno analizira trenutno stanje i buduće inicijative i potrebe u obrazovnom i privatnom sektoru Zeničko-dobojskog kantona kako bi identificirao potencijal za zelenu transformaciju. Koristeći odobrenu metodologiju istraživanja, koja uključuje između ostaloga, ali ne isključivo: analizu ključnih dokumenata, intervjuiranje relevantnih aktera te provođenje anketa, ekspert će prikupiti podatke o trenutnom statusu zelenih inicijativa u nastavnim planovima i programima, kao i o potrebama i mogućnostima privatnog sektora.  Kroz ankete i intervjue ekspert treba npr.dobiti informacije, ali ne isključivo, koji je to profil zanimanja, kod kojeg postoji potreba za integracijom zelenih vještina, a za koji postoji potreba privatnog sektora, koji je broj upisanih učenika za ta zanimanja, podatke o broju zaključenih ugovora između privrednih subjekata i srednjih stručnih škola i kompanija za ta zanimanja, podatke o deficitarnim zanimanjima u ZDK.  U odnosu na dobijene informacije od strane privrednih subjekata i njihove potrebe za određenim zanimanjem potrebno je utvrditi koja škola/škole na području ZDK imaju mogućnosti da se ozeleni NPP tog određenog zanimanja, te da li su i u kojim školama već poduzete neke aktivnosti u pravcu uvođenja novih zanimanja ili izmjene NPPova postojećih, shodno potrebama privatnog sektora za zelenim vještinama. | 1.Preporuka o tome koji sektori i koja zanimanja pružaju najveći potencijal u pogledu zelene transformacije sa jasnim obrazloženjem za isto, shodno potrebama i mogućnostima privatnog sektora, njihove saradnje sa srednjim stručnim školama, interesa učenika za odabir određenog zanimanja, te učešća i nadležnosti relevantnih institucija.  2. Preporuka o mogućem sastavu radne grupe za razvoj preporuka za zelene ishode učenja u identificirano zanimanje (oko 15 učesnika). | Juli, Avgust, Septembar 2024. |
| **5.Finaliziranje dokumenta situacijske analize u pogledu potencijala zelene transformacije za ZDK** | Izrađen dokument situacijske analize u pogledu potencijala zelene transformacije za ZDK i preporuke eksperta, poslužit će kao osnov za odabir zanimanja i škole/škola za integraciju zelenih ishoda učenja, u saradnji sa Ministarstvom za obrazovanje, nauku, kulturu i sport ZDK. Finaliziran dokument dostavlja se Privrednoj komori ZDK na uvid i odobravanje. | Finaliziran dokument situacijske analize u pogledu potencijala zelene tranformacije za ZDK dostavljen Privrednoj komori ZDK na dalje postupanje | Septembar/Oktobar 2024. |
| **6. Predstavljanje finaliziranog dokumenta na do 2 dogovorena sastanka radne grupe** | Potrebno je da ekspert izradi powerpoint prezentaciju kojom će predstaviti provedenu situacijsku analizu u pogledu potencijala zelene tranformacije za ZDK, dobijene zaključke i rezultate, učesnicima radne grupe za razvoj preporuka za zelene ishode učenja u identificirano zanimanje. | Izrađena powerpoint prezentacija, predstavljena na dogovorenim sastancima radnih grupa. | Sastanci radnih grupa: decembar 2024, februar 2025, septembar 2025 |

**3. Trajanje angažmana**

Izabrani ponuđač će od dana potpisivanja ugovora pa najkasnije do 15.10.2024. godine kontinuirano provoditi aktivnosti u svrhu realizacije aktivnosti i isporuka iz tačke 2.ovog dokumenta.

U slučaju potrebe, a zbog promjene okvira ili prirode zadatka, može se izvršiti izmjena ugovora tokom trajanja ugovora.

**P R E D S J E D N I C A**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**mr.sci. Diana Babić, s.r**